Juha Järvenpää (jääkiekkomaalivahti)

Juha Järvenpää (s. 11. toukokuuta 1989 Noormarkku) on uransa lopettanut suomalainen jääkiekkomaalivahti, joka on viimeksi seuraksi jäi monikansallisen Erste Bank Eishockey Ligan itävaltalaisjoukkue Dornbirner kaudella 2019–2020.

Ura

Seuraura 
Järvenpää on Porin Ässien kasvatti. Hän voitti B-nuorten SM-hopeaa vuonna 2006 ja A-nuorten SM-hopeaa vuonna 2008. Toukokuussa 2007 Järvenpää teki kolmivuotisen SM-liigasopimuksen Ässien kanssa. Hän puki kaudella 2007–2008 viiteen SM-liigaotteluun sekä alle 20-vuotiaiden maajoukkueen paidan yhteen Mestis-otteluun, mutta Järvenpää ei saanut kuitenkaan vielä peliaikaa miesten peleissä. Hän pelasi kautensa pääasiassa Ässien hopeaa voittaneissa A-nuorissa. Kaudella 2008–2009 Järvenpää puki kahteen SM-liigaotteluun ja pelasi alle 20-vuotiaiden maajoukkueessa yhden Mestis-ottelun. Kaudella 2009–2010 hänet valittiin A-nuorten SM-liigan ensimmäiseen tähdistökentälliseen. Järvenpää pelasi kauden aikana myös kaksi ottelua lainalla Mestis-joukkue KooKoossa tammikuussa 2010. Saman vuoden maaliskuussa hän teki kaksivuotisen jatkosopimuksen Ässien kanssa.

Kauteen 2010–2011 Järvenpää lähti Ässien SM-liigajoukkueen pääasiallisena kakkosmaalivahtina Eero Kilpeläiselle. Hän teki liigadebyyttinsä 2. lokakuuta 2010 vieraissa Helsingin IFK:ta vastaan, kun Järvenpää vaihdettiin joukkueen maalille Kilpeläisen tilalle ottelun toisen erän alussa. Hän pelasi ottelussa vain kaksi minuuttia torjuen kaksi laukausta ja päästäen kaksi maalia, kunnes Kilpeläinen vaihdettiin takaisin Ässien maalinsuulle. Ottelu päättyi lopulta joukkueen 11–3-murskatappioon. Ensimmäisen liigaottelunsa aloittavana maalivahtina Järvenpää pelasi 26. marraskuuta 2010 vieraissa Tapparaa vastaan. Hän torjui Ässille 3–4-voiton. Liigauransa ensimmäisen nollapelin Järvenpää pelasi kahdeksannessa ottelussan 19. helmikuuta 2011 vieraissa Pelicansia vastaan. Hän torjui Ässien 0–4-voittoon päättyneessä ottelussa 21 kertaa. Järvenpää pelasi kauden aikana kaikkiaan yhdeksän SM-liigaottelua. Hän pelasi kauden aikana myös kuusi ottelua lainalla Mestis-joukkue Kajaanin Hokissa lokakuussa 2010 paikattuaan Juha Toivosen loukkaantumisen ja Rasmus Rinteen varusmiespalveluksen jättämää aukkoa. Kaudella 2011–2012 Järvenpää toimi pääasiassa Antti Raannan kakkosmaalivahtina ja hän pelasi kauden aikana 24 runkosarja- ja yhden playoff-ottelun. Tammikuussa 2012 Järvenpää teki vuoden mittaisen jatkosopimuksen Ässien kanssa.

Kaudella 2012–2013 Järvenpää pelasi lähinnä Antti Raannan kakkosmiehenä 18 runkosarja- ja yhden playoff-ottelun. Hän voitti kauden päätteeksi Suomenmestaruuden. Kaudeksi 2013–2014 Järvenpää siirtyi kaksivuotisella sopimuksella Tampereen Ilvekseen. Hän kuitenkin kärsi läpi kauden loukkaantumisista ja pelasi Ilveksessä vain kymmenen ottelua sekä lainalla Mestis-joukkue Lempäälän Kisassa kolme ottelua. Joulukuussa 2013 Ilves vuokrasi Järvenpään polvivamman paikkaajaksi Joonas Korpisalon tammikuun 2014 loppuun asti ulottuneella sopimuksella. Korpisalo jatkoi kuitenkin joukkueessa kauden loppuun ja Järvenpää siirtyi kuntouduttuaan loppukaudeksi lainalle sarjatasoa alemmas KooKoohon helmikuussa. Hän kuitenkin loukkaantui uudestaan vain kahden ottelun jälkeen ja joutui sivuun seuraavalle syksylle asti.

Järvenpää jatkoi kaudella 2014–2015 Ilveksen pääasiallisena kakkosmaalivahtina Joonas Korpisalolle ja pelasi 26 ottelua. Häneltä jäi kuitenkin pitkään odotettu läpimurto edelleen tekemättä. Kaudeksi 2015–2016 Järvenpää palasi kaksivuotisella sopimuksella SM-liigaan nostettuun KooKoohon. Hän jakoi varsin tasaisesti joukkueen torjuntavastuun Frédéric Cloutierin kanssa ja pelasi 31 runkosarjaottelua torjuen kaksi nollapeliä.

Kauteen 2016–2017 KooKoo oli lähdössä maalivahtikaksikolla Juha Järvenpää-Samu Perhonen. Järvenpää kuitenkin loukkaantui harjoitusottelussa elokuussa 2016 ja hän oli jalkavamman vuoksi sivussa koko kauden ajan. Huhtikuussa 2017 Järvenpää teki KooKoon kanssa 1+1-vuotisen jatkosopimuksen. Helmikuussa 2018 seura käytti hänen sopimuksessaan olleen option ja teki Järvenpään kanssa vuoden mittaisen jatkosopimuksen. Hän kantoi KooKoon torjuntavastuun suurimman osan syyskaudesta 2018–2019, jolloin Järvenpää pelasi 32 ottelua torjuen kaksi nollapeliä. Hänen kautensa päättyi kuitenkin loukkaantumiseen vuoden 2019 ensimmäisen ottelun alkulämmittelyissä.

Marraskuussa 2019 Järvenpää siirtyi loppukauden 2019–2020 kattavalla sopimuksella monikansallisen Erste Bank Eishockey Ligan itävaltalaisjoukkue Dornbirner EC:hen oltuaan alkukauden ilman sopimusta.

Maajoukkueura 
Järvenpää on pelannut kaksi nuorten ja yhden poikien maaottelun.

Muuta 
Järvenpää on myös neljän ravihevosen osaomistaja ja suorittaa raviohjastajan tutkintoa. Järvenpää työskentee puolipäiväisesti Porin Ravien kilpailupäällikkönä sekä riistanvartijana.

Tilastot

Lähteet

Viitteet 

Suomalaiset jääkiekkomaalivahdit
Vuonna 1989 syntyneet
Elävät henkilöt